Številka: 042-24/2024-11

Datum: 7. 11. 2024

Državna volilna komisija (v nadaljevanju: DVK) je v zvezi z izvedbo posvetovalnega referenduma o zagotavljanju stabilne oskrbe z nizkoogljično električno energijo na podlagi tretjega odstavka 26. člena Zakona o volitvah v državni zbor (Uradni list RS, št. 109/06 – UPB, 54/07 – odl. US, 23/17, 29/21 in 12/24; v nadaljevanju: ZVDZ), na 91. seji, dne 7. 11. 2024, sprejela

**S K L E P**

**Zaradi dela v volilnem organu med 14. 10. 2024 in 25. 10. 2024, ko so trajala referendumska opravila za izvedbo posvetovalnega referenduma o zagotavljanju stabilne oskrbe z nizkoogljično električno energijo, članom in tajnikom volilnih komisij volilnih enot in okrajnih volilnih komisij ter njihovim namestnikom in drugim osebam, ki so opravljale dolžnosti pri izvedbi posvetovalnega referenduma, pripada enkratno nadomestilo v višini 25% nadomestila, določenega v 5. členu Pravilnika o določitvi meril in kriterijev za določitev višine nadomestil in povračila stroškov članom volilnih organov, tajnikom in drugim osebam, ki opravljajo dolžnosti na volitvah in referendumu (Uradni list RS, št. 24/19, 17/22 in 42/24).**

**O b r a z l o ž i t e v:**

**A.**

1. DVK na podlagi tretjega odstavka 26. člena ZVDZ določi višino nadomestil oziroma povračil stroškov članov volilnih organov, tajnikov in drugih oseb, ki opravljajo dolžnosti pri volitvah. Merila in kriterije za določitev višine nadomestil in povračila stroškov članom volilnih organov, tajnikom in drugim osebam, ki opravljajo dolžnosti na volitvah in referendumu, določa Pravilnik o določitvi meril in kriterijev za določitev višine nadomestil in povračila stroškov članom volilnih organov, tajnikom in drugim osebam, ki opravljajo dolžnosti na volitvah in referendumu (Uradni list RS, št. 24/19, 17/22 in 42/24).

Po prvem odstavku 5. člena navedenega pravilnika se za izvedbo referendumskih opravil na referendumu višina nadomestil za člane okrajnih volilnih komisij določi v višini, ki je določena v 3. členu tega pravilnika. Za člane volilnih komisij volilnih enot se določi nadomestilo v višini 90 odstotkov nadomestila, ki je določeno v 3. členu tega pravilnika. V 3. členu je določeno, da se za člane volilne komisije volilne enote in okrajne volilne komisije (v nadaljnjem besedilu: volilne komisije), ki izvajajo volilna opravila na volitvah poslancev v državni zbor, predsednika republike, poslancev iz Republike Slovenije v Evropski parlament in volitvah v državni svet, višina enkratnega nadomestila določi na podlagi naslednjih meril in kriterijev:

a. za predsednika in njegovega namestnika največ v višini 21 odstotkov osnovne plače predsednika ustavnega sodišča.

b. za člane in njihove namestnike največ v višini 8 odstotkov osnovne plače predsednika ustavnega sodišča.

**B.**

1. Referendumska opravila za izvedbo posvetovalnega referenduma so se na podlagi Odloka o razpisu posvetovalnega referenduma o zagotavljanju stabilne oskrbe z nizkoogljično električno energijo (Uradni list RS, št. 87/24) začela 14. 10. 2024 in se na podlagi Odloka o prenehanju veljavnosti Odloka o razpisu posvetovalnega referenduma o zagotavljanju stabilne oskrbe z nizkoogljično električno energijo (Uradni list RS, št. 91/24) zaključila 25. 10. 2024. Zato je DVK glede višine enkratnega nadomestila za izvedbo posvetovalnega referenduma sprejela odločitev, da osebam, ki so opravljale dolžnosti pri izvedbi posvetovalnega referenduma, pripada nadomestilo v višini 25% nadomestila, določenega v 5. členu pravilnika. Pri določitvi višine nadomestila je upoštevala obseg opravljenega dela v skladu z rokovnikom referendumskih opravil in čas trajanja referendumskih opravil.

**C.**

1. DVK je sprejela ta sklep na podlagi 26. člena ZVDZ v povezavi s 46. členom Poslovnika DVK (Uradni list RS, št. 10/20) v sestavi: predsednik Peter Golob in člani dr. Marko Kambič, Mitja Šuligoj, Miroslav Pretnar, Drago Zadergal in članica Mojca Dolenc. Sklep je sprejela soglasno.

Peter Golob

predsednik